โยกงบไปจ่ายเวนคืน ส.เกียกกาย
อัศวินชี้ กทม.หยุดทำทางเลียบเจ้าพระยา-ก่อนศาล ปค.สั่งห้ามที่ศาลาว่าการ กทม. เมื่อวันที่ 6 ก.พ.63 พล.ต.อ.อัศวิน ขวัญเมือง ผู้ว่าฯ กทม. ตอบข้อถามถึงโครงการก่อสร้างทางเลียบแม่น้ำเจ้าพระยา ระยะทาง 14 กม. (สะพานพระราม 7-สะพานพระปิ่นเกล้า) ภายหลังศาลปกครองกลางมีคำสั่งห้ามกรุงเทพมหานครดำเนินโครงการ เฉพาะในส่วนของแผนงานที่ 1 คือ ทางเดินริมแม่น้ำเจ้าพระยาไว้ก่อนเป็นการชั่วคราว จนกว่าศาลจะมีคำพิพากษาหรือคำสั่งเป็นอย่างอื่น ว่า กทม.ได้หยุดการดำเนินโครงการมาตั้งนานแล้ว แม้จะได้รับอนุมัติงบประมาณสำหรับดำเนินโครงการจากรัฐบาล เพราะเป็นโครงการที่รัฐบาลสนับสนุนงบประมาณ 100% โดยค่าก่อสร้างโครงการได้แบ่งออกเป็น 4 สัญญาก่อสร้าง รวมระยะทาง 14 กม. กทม.ได้รับจัดสรรงบประมาณตั้งแต่ปี พ.ศ.2561 ซึ่งรัฐบาลอนุมัติงบเป็นงวด แต่ กทม.ได้โยกงบประมาณที่รัฐบาลอนุมัติมาแล้วจำนวน 1.3 พันล้านบาท (จากจำนวนทั้งหมด 8.3 พันล้านบาท) ไปจ่ายเป็นค่าเวนคืนที่ดิน สำหรับก่อสร้างโครงการสะพานข้ามแม่น้ำเจ้าพระยาบริเวณข้างวัดแก้วฟ้าจุฬามณี ใกล้กับรัฐสภาแห่งใหม่ (สะพานข้ามแม่น้ำเจ้า พระยาเกียกกาย) ไปแล้ว ส่วนงบในปีถัดๆไปของโครงการก่อสร้างทางเลียบแม่น้ำเจ้าพระยา กทม.จะตั้งเรื่องขออนุมัติงบไปตามกระบวนการ หากรัฐบาลอนุมัติงบมา กทม.จะยังไม่นำไปใช้ในโครงการ และจัดเก็บไว้ก่อน เพื่อดำเนินโครงการอื่นๆของ กทม.ต่อไปในอนาคตอย่างไรก็ตาม ที่ผ่านมา กทม.ได้แจ้งรัฐบาลไปแล้วว่า กทม.จะหยุดดำเนินโครงการจนกว่าประชาชนและนักวิชาการจะเห็นด้วย ขณะเดียวกัน กทม.ได้เชิญเขามาร่วมออกแบบว่าอยากได้แบบไหน ยืนยันว่า ถ้าโครงการมีคนไม่เห็นด้วยแม้แต่คนเดียว กทม.ก็จะไม่ทำ แต่หากมีใครถามว่าทำไมไม่ทำ ก็จะบอกว่าเป็นเพราะคนคนนี้ที่ไม่เห็นด้วย.
พล.ต.อ.อัศวิน ขวัญเมือง ผู้ว่าฯ กทม. ตอบข้อถามถึงโครงการก่อสร้างทางเลียบแม่น้ำเจ้าพระยา ระยะทาง 14 กม. (สะพานพระราม 7-สะพานพระปิ่นเกล้า)
ทางเลียบแม่น้ำเจ้าพระยา,ก่อสร้างทางเลียบแม่น้ำ,อัศวิน ขวัญเมือง,ศาลปกครองกลาง,ผู้ว่าราชการกรุงเทพมหานคร,ทางเดินริมน้ำ,ข่าววันนี้